Verkar fisk , sinnir knattspyrnunni , safnar og birtir sögulegar ljósmyndir Helgi Kristjánsson frá Ólafsvík rekur litla fiskverkun í Hafnarfirði ásamt bróður sínum . Þeir eru í harkinu . Kaupa fisk á mörkuðum og verka fyrir svipula markaði erlendis . Síðan er hann mikill áhugamaður um knattspyrnu og heldur þá að sjálfsögðu með liði úr heimabænum . Það er Víkingur Ólafsvík . Helgi fylgist með því af lífi og sál . Hann skráir söguna í fortíð og nútíð og birtir á vinsælli bloggsíðu sem hann heldur úti á netinu . Síðustu misserin hefur áhuginn á sögunni og varðveislu hennar komið fram á fleiri sviðum . Helgi heldur utan um safn gamalla ljósmynda frá Ólafsvík , Hellissandi og Rifi sem hann sýnir á fésbókarsíðu sinni á netinu . Fólk skrifar upplýsingar við þær og sendir honum gamlar myndir úr fórum sínum . Safnið stækkar ört . Ítarlegt viðtal er við Helga í jólablaði Skessuhorns þar sem birtar eru margar gamlar myndir úr fórum hans og annarra frá Ólafsvík , Hellissandi og Rifi . Þeir sem vilja og hafa áhuga á að senda Helga myndir til birtingar geta sent þær á póstfangið helgibjargar@gmail.com . Ef fólk er í vandræðum með að skrifa ( skanna ) þær inná á tölvuna sína , þá er alltaf hægt að koma myndunum eða myndaalbúmunum til Helga og hann skannar þær inn og skilar síðan myndunum til viðkomandi .